Nína Kristín Sigurbjörnsdóttir afhenti Má Kærleikskúluna en systir hennar , Áslaug Arna Sigurbjörnsdóttir dómsmálaráðherra var kynnir á athöfninni . Árlega velur stjórn Styrktarfélags lamaðra og fatlaðra handhafa Kærleikskúlunnar . Hún er veitt framúrskarandi fyrirmynd fyrir störf í þágu fólks með fötlun . Már Gunnarsson er tvítugur afreksmaður í sundi og tónlistarmaður . Það er álit stjórnar Styrktarfélagsins að Már sé einstök fyrirmynd . Hann er blindur en lætur það ekki hindra sig í að ná markmiðum sínum . Þrátt fyrir ungan aldur er Már afreksíþróttamaður og margfaldur Íslandsmethafi í baksundi í fötlunarflokki S11 , flokki blindra . Már sló tíu Íslandsmet á heimsmeistaramóti fatlaðra í sundi í september auk þess sem hann vann til bronsverðlauna í 100 metra baksundi . Þá náði hann framúrskarandi árangri á íslandsmóti Íþróttasambands fatlaðra í 25 metra laug en hann var þrisvar á tíma sem er undir núgildandi heimsmeti . Már setur markið hátt , hann stefnir á að komast á Ólympíumót fatlaðra í Tókýó árið 2020 og ætlar sér að vinna til gullverðlauna í 100 metra baksundi . Már er einnig tónlistamaður . Nýverið sópaði hann að sér viðurkenningum á Söngvakeppni Lionsklúbbsins fyrir blinda sem haldin var í Póllandi . Már var í þriðja sæti í keppninni en hann sló í gegn meðal áheyrenda og var valinn vinsælasti keppandinn . Að auki fékk hann verðlaun frá Félagi fréttamanna í Póllandi . Már er ekki bara einstök fyrirmynd fyrir íþróttmenn með fötlun , heldur er jákvæðni hans og staðfesta eftirtektaverð og eitthvað sem allir geta tileinkað sér .